ಮದುವೆ ಆಗಿ ಎರಡು ಮಕ್ಕಳಾದ ಮೇಲೆ ನಾನು ಗಂಡಸಲ್ಲ ಎಂದ ಪಾದ್ರಿ

ಬೆಂಗಳೂರು: ಚರ್ಚ್ ಪಾದ್ರಿಯೊಬ್ಬ ತನ್ನ ಪತ್ನಿಗೆ ಕಿರುಕುಳ ನೀಡುತ್ತಿದ್ದು, ಮದುವೆ ಆಗಿ ಎರಡು ಮಕ್ಕಳಾದ ಮೇಲೆ ನಾನು ಗಂಡಸಲ್ಲ ಎಂದು ಹೇಳಿಕೊಳ್ಳುತ್ತಿರೋ ಪ್ರಕರಣವೊಂದು ಬೆಂಗಳೂರು ಹೊರವಲಯದ ಆನೇಕಲ್ ನಲ್ಲಿ ಬೆಳಕಿಗೆ ಬಂದಿದೆ.

ರುಬೆನ್ ಜೋಶ್ವ, ಕಮ್ಮನಹಳ್ಳಿಯ ಜೀಸಸ್ ಪವರ್ ಫುಲ್ ಚರ್ಚ್ ನ ಪಾದ್ರಿ. ಈತ ಮೇರಿ ಮಿಲ್ಕಾ ಎಂಬಾಕೆಯ ಜೊತೆ 2009ರಲ್ಲಿ ಮದುವೆ ಆಗಿದ್ದ. ಸದ್ಯ ಪಾದ್ರಿ ರುಬೇನ್ ಜೋಶ್ವ ಹಾಗೂ ಮೇರಿ ಮಿಲ್ಕಾ ದಂಪತಿಗೆ 6 ವರ್ಷದ ಹೆಣ್ಣು ಹಾಗೂ 4 ವರ್ಷದ ಗಂಡು ಮಗುವಿದೆ.

ಮದುವೆಯಾಗಿ ಎರಡು ಮಕ್ಕಳಾದ ನಂತರ ಪಾದ್ರಿ, ನಾನು ಗಂಡಸಲ್ಲ. ಹಾಗಿದ್ದ ಮೇಲೆ ನನಗೆ ಮಕ್ಕಳಾಗಲು ಹೇಗೆ ಸಾಧ್ಯ ಎಂದು ಪತ್ನಿಗೆ ಕಿರುಕುಳ ನೀಡುತ್ತಿದ್ದಾನೆ. ಆರೋಪಿ ಪಾದ್ರಿ ವಿರುದ್ಧ ಪತ್ನಿ ಮೇರಿ ಮಿಲ್ಕಾ ಇದೇ ತಿಂಗಳ 9ರಂದು ಕೆ.ಆರ್.ಪುರಂ ಪೊಲೀಸ್ ಠಾಣೆಯಲ್ಲಿ ದೂರು ಸಲ್ಲಿಸಿದ್ದು, ಶನಿವಾರ ವನಿತಾ ಸಹಾಯವಾಣಿಗೂ ದೂರು ನೀಡಿದ್ದಾರೆ.

ಪೊಲೀಸರಿಗೆ ಪತ್ನಿ ದೂರು ನೀಡಲು ಮುಂದಾದಾಗ ಪಾದ್ರಿ ಡೋಂಟ್ ಕೇರ್ ಎಂದು ಹೇಳಿದ್ದಾನೆ. ಪತ್ನಿ ಮಾಧ್ಯಮಗಳ ಮುಂದೆ ಬರುತ್ತಾರೆ ಎಂದಾಗ ತಡರಾತ್ರಿ ಮನೆಗೆ ಇತರೆ ಪಾದ್ರಿಗಳ ಜೊತೆ ಬಂದು ರುಬೇನ್ ತನ್ನ ಪತ್ನಿ ಮೇರಿಗೆ, ಈ ವಿಚಾರ ಹೊರಗಡೆ ಗೊತ್ತಾದ್ರೆ ನಮ್ಮ ಧರ್ಮದ ಮರ್ಯಾದೆ ಹೋಗುತ್ತೆ ಎಂದು ಧಮ್ಕಿ ಹಾಕಿದ್ದಾನೆ ಎಂಬುದಾಗಿ ತಿಳಿದುಬಂದಿದೆ.

ದೂರಿನಲ್ಲೇನಿದೆ?: ಈ ಹಿಂದೆ ನನ್ನ ಗಂಡ ಹೊಡೆಯುವುದು ಹಾಗೂ ಬೈಯೋದು ಮಾಡುತ್ತಿದ್ದನು. ನಂತರ ಈ ಬಗ್ಗೆ ನಾನು ಫೆಬ್ರವರಿ 27, 2018ರಂದು ಪೊಲೀಸ್ ಠಾಣೆಯಲ್ಲಿ ದೂರು ನೀಡಿದ್ದೆ. ಆಗ ಪೊಲೀಸರು ನನ್ನ ಗಂಡನನ್ನು ಪೊಲೀಸ್ ಠಾಣೆಗೆ ಕರೆಸಿ ಬುದ್ಧಿವಾದ ಹೇಳಿ ಕಳುಹಿಸಿದ್ದರು. ಆದರೂ ಸಹ ನನ್ನ ಗಂಡ ಇದೇ ತಿಂಗಳು 7ರಂದು ನನಗೆ ಅವಾಚ್ಯ ಶಬ್ದಗಳಿಂದ ಬೈಯ್ದು ಹೊಡೆದಿದ್ದಾರೆ. ಹಾಗಾಗಿ ನನ್ನ ಗಂಡನನ್ನು ಕರೆಸಿ ವಿಚಾರಣೆ ನಡೆಸಿ ಸೂಕ್ತ ಕ್ರಮ ಕೈಗೊಳ್ಳಬೇಕೆಂದು ಮೇರಿ ದೂರಿನಲ್ಲಿ ದಾಖಲಿಸಿದ್ದಾರೆ.